b'\n_START_ARTICLE_\nEgon Pleidrup Poulsen\n_START_SECTION_\nHistorie\n_START_PARAGRAPH_\nEgon Pleidrup blev f\xc3\xb8dt i Karby p\xc3\xa5 Mors, som den yngste af en s\xc3\xb8skendeflok p\xc3\xa5 seks. Allerede som lille interesserede han sig meget for havet og fiskeri, og befandt sig ofte ved Visby Bredning t\xc3\xa6t p\xc3\xa5 hjemmet, og han var kun otte \xc3\xa5r da han fik sin f\xc3\xb8rste \xc3\xa5leruse. Efter 7. klasse gik Pleidrup ud af skolen og gik i gang med fiskeriet p\xc3\xa5 fuldtid. Senere fik han job hos lokale entrepren\xc3\xb8rer, og var blandt andet med til opf\xc3\xb8rslen af Sallingsundbroen i midten af 1970\'erne. Som ung havde han ogs\xc3\xa5 en kort afstikker til K\xc3\xb8benhavn, hvor han arbejdede p\xc3\xa5 skibsv\xc3\xa6rftet B&W. Dette var hans eneste l\xc3\xa6ngerevarende ophold udenfor Mors._NEWLINE_Han havde siden 1992 haft sin lille fiskekutter i Hanstholm Havn.\n_START_SECTION_\nFagforeningsarbejde\n_START_PARAGRAPH_\nI 1983 valgte hans kollegaer ham til formand for fagforeningen, SiD i Nyk\xc3\xb8bing Mors, og kort tid senere blev han valgt til hovedbestyrelsen i Specialarbejderforbundet. I 1997 stoppede han sine aktiviteter i SiD, p\xc3\xa5 grund af han gik efter borgmesterposten i Mors\xc3\xb8 Kommune.\n_START_SECTION_\nPolitik\n_START_PARAGRAPH_\nVed kommunalvalget i 1986 valgte morsingboerne for f\xc3\xb8rste gang Pleidrup til byr\xc3\xa5det for Socialdemokratiet i Mors\xc3\xb8 Kommune. Han sad i alt 24 \xc3\xa5r i byr\xc3\xa5det, hvor han fra 1998 var borgmester for kommunen. Ved valget i 2005 stemte 28,5\xc2\xa0% personligt p\xc3\xa5 Pleidrup, og hans store popularitet var skyld i at han kunne virke som kommunens f\xc3\xb8rstemand, til trods for der var borgerligt flertal. 1. juli 2008 meddelte Pleidrup at han ikke ville genopstille til kommunalvalget i 2009 og 31. december 2009 blev sidste dag som borgmester og medlem af byr\xc3\xa5det p\xc3\xa5 Mors._NEWLINE_Da Pleidrup i 2008 meddelte at han ville stoppe som borgmester p\xc3\xa5 Mors, afviste han ikke at det var slut med politik, da han overfor Nordjyske udtalte at han "i bund og grund var et politisk dyr". I februar 2009 meddelte han ville stille op til Regionsr\xc3\xa5det i Region Nordjylland, og ved valget den 17. november 2009 fik han 9.294 personlige stemmer, kun overg\xc3\xa5et af de to spidskandidater Ulla Astman (A) og Birgitte Josefsen (V) med henholdsvis 36.121 og 20.488 personlige stemmer._NEWLINE_Pr\xc3\xa6cist et \xc3\xa5r efter at Egon Pleidrup valgte at opstille til regionsr\xc3\xa5det, blev det offentliggjort at han ville stille op som Socialdemokratiets folketingskandidat i Thistedkredsen, og han dermed ville udfordre den nuv\xc3\xa6rende kandidat og folketingsmedlem Ole Vagn Christensen. Ole Vagn ville ikke tr\xc3\xa6kke sig frivilligt og accepterede ikke de lokale partiforeningers forklaring med at han ingen indflydelse havde i Folketinget og p\xc3\xa5 Christiansborg generelt. I april 2010 skulle Socialdemokraterne blandt tre kandidater, stemme om hvem der skulle v\xc3\xa6re deres repr\xc3\xa6sentant til det n\xc3\xa6ste Folketingsvalg. Egon Pleidrup vandt urafstemningen med n\xc3\xa6sten 59 procent af stemmmerne, foran Morten Bo Bertelsen med 25 procent, og Ole Vagn Christensen fik knap 16 procent af de afgivne stemmer.\n_START_SECTION_\nD\xc3\xb8dsfald\n_START_PARAGRAPH_\nS\xc3\xb8ndag den 31. oktober 2010 kl. 02, k\xc3\xb8rte Egon Pleidrup fra hjemmet p\xc3\xa5 Mors til hans fiskekutter "Ross-Dane" i Hanstholm Havn. Han skulle ud p\xc3\xa5 Nords\xc3\xb8en for at s\xc3\xa6tte sine garn, som senere p\xc3\xa5 dagen s\xc3\xa5 skulle tr\xc3\xa6kkes ind igen. I l\xc3\xb8bet af dagen havde han j\xc3\xa6vnligt radiokontakt med et andet fiskefart\xc3\xb8j i n\xc3\xa6rheden, men de slog alarm til S\xc3\xb8v\xc3\xa6rnets Operative Kommando via Lyngby Radio lidt efter klokken 13.30, da de fandt Pleidrups f\xc3\xb8rerl\xc3\xb8se b\xc3\xa5d 10 s\xc3\xb8mil ud for Hanstholm. En redningsb\xc3\xa5d bj\xc3\xa6rgede klokken 17.10 Egon Pleidrup op fra havet, men da han kort efter kom op i en redningshelikopter og fl\xc3\xb8jet mod Aalborg Sygehus, erkl\xc3\xa6rede l\xc3\xa6gen om bord ham for d\xc3\xb8d._NEWLINE_Egon Pleidrup efterlod sig en k\xc3\xa6reste igennem mange \xc3\xa5r og tre b\xc3\xb8rn fra tidligere \xc3\xa6gteskab og 3 b\xc3\xb8rneb\xc3\xb8rn. 6. november 2010 blev han begravet fra Karby Kirke.'